Een worsbroodjie = halfuur korter leweArgieffoto ter illustrasie (Foto: Unsplash) Een worsbroodjie kan na bewering 36 minute van ’n mens se lewe kos, terwyl een porsie neute glo 26 minute tot ’n persoon se lewensduur kan bydra. Só toon onlangse navorsing deur die Universiteit van Michigan in die VSA. Dié navorsingsverslag wat vandeesmaand in die vaktydskrif Nature Food gepubliseer is, is wel geskoei op ’n Amerikaanse dieet. Navorsers het 5 853 kossoorte in dié dieet ondersoek en die uitwerking daarvan in minute van ŉ gesonde mens se lewe gemeet. Daar is bevind dat die kossoorte wat as deel van die navorsing bestudeer is, in sommige gevalle die mens se lewe met 74 minute kan verkort of so veel as 80 minute kan verleng. Drankies met ’n hoë suikerinhoud, worsbroodjies, hamburgers en ontbyttoebroodjies steel glo die meeste minute van ŉ gesonde lewe, terwyl vrugte sowel as nie-styselagtige en gemengde groente en gekookte graan minute op die lewensklok byvoeg. Luidens die navorsing kan kos soos gesoute grondboontjies, gebakte salm en rys met boontjies tien tot 15 minute by ’n mens se lewensduur voeg. Dít terwyl die inname van een porsie (85g) gebraaide hoendervlerkies soveel as 3,3 minute van ’n mens se lewe kan steel, weens die natrium en skadelike transvetsure van dié gereg. Argieffoto ter illustrasie (Foto: Unsplash) ’n Enkele worsbroodjie verkort ŉ mens se lewe met meer as ’n halfuur, waarskynlik weens die nadelige uitwerking van verwerkte vleis op die menslike liggaam. Olivier Jolliet, professor in omgewingsgesondheidswetenskappe aan die Universiteit van Michigan en senior outeur van die verslag, sê die 61 g verwerkte vleis in ’n worsbroodjie lei eintlik tot die verlies van 27 minute se lewenstyd. Die somtotaal kom egter op 36 minute te staan wanneer bestanddele soos natrium en transvetsure in berekening gebring word. “Interessant, ek sal miskien meer neute moet eet om terug te gaan in die tyd,” het die wêreldrekordhouer en mededingende eter Joey Chestnut intussen in reaksie op die navorsingsverslag getwiet. Chestnut kan soveel as 76 worsbroodjies in tien minute verorber. Die mededingende eter Joey Chestnut kan soveel as 76 worsbroodjies in tien minute verorber. (Foto: Joey Chestnut/Facebook) Volgens die verslag se berekenings het Chestnut een jaar en 15 minute van sy lewe verloor toe hy na raming 19 200 worsbroodjies in die bestek van 16 jaar geëet het. Jolliet sê egter hy sou nie te veel bekommerd wees oor die eet van ŉ worsbroodjie of om die wiskunde te doen elke keer wanneer hy iets eet nie. “Ons het eintlik net probeer wys hoe jy jou leefstyl en die omgewing kan verbeter sonder om noodwendig ’n vegan te wees.” Die navorsing toon dat ŉ mens sy of haar koolstofvoetspoor met ŉ derde kan verminder deur 10% van die daaglikse kalorie-inname van beesvleis en verwerkte vleis met ŉ mengsel van vrugte, groente, neute, peulgewasse en geselekteerde seekos te vervang. Só kan ŉ mens ook daagliks 48 minute se lewenstyd wen. “Dit is ŉ nuttige maatstaf wat jou kan help om meer ingeligte keuses te maak en dit makliker maak om klein veranderings aan jou dieet aan te bring,” sê Jolliet. Klik hier vir die volledige navorsingsverslag. Bronne: Universiteit van Michigan, The New York Post, CNN, USA Today.